b'\n_START_ARTICLE_\nRudolf Piho\n_START_PARAGRAPH_\nRudolf Piho (2. jaanuar 1888 Jantra k\xc3\xbcla, Orava vald, V\xc3\xb5rumaa \xe2\x80\x93 30. detsember 1971 V\xc3\xb5ru) oli eesti arst, kauaaegne V\xc3\xb5ru linnaarst, V\xc3\xb5ru haigla peaarst, samuti peetakse teda V\xc3\xb5ru linnahaigla rajajaks._NEWLINE_1898. aastal l\xc3\xa4ks Rudolf Piho \xc3\xb5ppima Pihkva (kubermangu) G\xc3\xbcmnaasiumi, mille ta l\xc3\xb5petas 30. mail 1907. 1913. aastal l\xc3\xb5petas ta Tartu \xc3\x9clikooli arstiteaduskonna._NEWLINE_Eesti Vabaduss\xc3\xb5ja puhkedes alustas Rudolf Piho teenistust 3. Jalav\xc3\xa4er\xc3\xbcgemendi vanemarstina 25. novembrist 1918 kuni Vabaduss\xc3\xb5ja l\xc3\xb5puni. Vabaduss\xc3\xb5ja teeneid m\xc3\xa4rgiti 2. novembril 1921 I liigi 3. j\xc3\xa4rgu Vabadusristiga, hilisema meditsiinilise tegevuse eest p\xc3\xa4lvis 6. juunil 1930 Kotkaristi V klassi teenetem\xc3\xa4rgi ja 20. veebruaril 1936 Eesti Punase Risti II klassi teenetem\xc3\xa4rgi._NEWLINE_1920. aastal l\xc3\xa4ks Rudolf Piho kaitsev\xc3\xa4est erru ja alustas arstipraksist V\xc3\xb5ru linnaarstina. Rudolf Piho t\xc3\xb6\xc3\xb6tas linnaarstina 6. aprillini 1932. Sellest aastat alates j\xc3\xa4i ta ainult linnahaigla juhatajaks. _NEWLINE_Linnaarsti ametist loobudes sai Rudolf Piho rohkem aega p\xc3\xbchendada uue haigla peahoone ehitamisele, mis avati pidulikult 1. aprillil 1933. Uue linnahaigla projekteeris arhitekt Elmar Lohk. Ruumide projektlahenduse koostasid haigla juhataja Rudolf Piho ja insener E. Willmann. Haigalhoone oli kahekorruseline puumaja U-kujulise p\xc3\xb5hiplaaniga, mille peafassaad oli Tamula j\xc3\xa4rve poole._NEWLINE_Rudolf Piho oli p\xc3\xa4rit 11-lapselisest perest._NEWLINE_Rudolf Piho maeti 4. jaanuaril 1972 Pindi Jaani kalmistule oma perekonna platsile.'